Folketing
1999-04-23

Man kan prøve at forestille sig, hvor megen hjælp disse 300 medarbejdere kunne yde i nærområdet. Det vil være langt, langt mere, end ved at man tager dem til Danmark. Det, der også gør sig gældende, er, at man fra Røde Kors' side understreger, at - med et citat fra Jyllands-Posten: »Vi må simpelt hen stå parat med læger, sygeplejersker og undervisningstilbud allerede fra dag ét.« Det lyder jo flot. Det var egentlig også intentionerne, da vi i sin tid behandlede bosnierloven. Det var også dem, der var tilskadekomne, syge og dårlige, der skulle op og behandles. Med hvad var resultatet? Hvad var virkeligheden? Virkeligheden var, at vi i Danmark i forvejen har ganske alvorligt lange ventelister til en lang række operationer, og at sundhedssektoren i forvejen ikke kan følge med, og i forhold til bosnierne viste det sig også, at de kom til at vente i flere måneder, inden de kunne få behandling. Det vil selvfølgelig også komme til at gøre sig gældende her. Så ideerne, principperne, er flotte, men de holder ikke i virkelighedens verden.